KINNITATUD

mittetulundusühingu Saarte Kalandus

juhatuse otsusega nr 37

07. 10. 2016. a

**mittetulundusühingu Saarte Kalandus ametiauto kasutamise ja isikliku sõiduauto ametisõitudeks kasutamise kord**

Käesolev kord kehtestatakse Vabariigi Valitsuse 14. 07. 2006 määruse nr 164 „Teenistus-, töö- või ametiülesannete täitmisel isikliku sõiduauto kasutamise kohta arvestuse pidamise ja hüvitise maksmise kord“ ja „Tulumaksuseaduse“ § 13 lõike 3 punkti 2 ja § 48 lõike 51 alusel.

**§ 1. Reguleerimisala**

Kord kehtestab mittetulundusühingu Saarte Kalandus büroo kasutuses oleva sõiduauto (edaspidi ametiauto) kasutamise korra ning töötajatele ja juhatuse liikmetele tööülesannete täitmisel isikliku sõiduauto kasutamise kulude maksuvaba hüvitise maksmise tingimused.

**§ 2. Ametiauto kasutamine**

(1) Mittetulundusühingu Saarte Kalandus ametiauto vastutav kasutaja on ühingu tegevjuht.

(2) Mittetulundusühingu Saarte Kalandus kasutuses oleva sõiduki kasutamise õigus tööülesannete täitmisel on büroo töötajatel ja juhatuse liikmetel, kellel on kehtiv juhtimisõigus ning kellele on ametiauto kasutamiseks antud juhatuse esimehe või vastutava kasutaja luba ja volitus. Volitused vormistatakse kirjalikult iga kasutajaga eraldi.

(3) Ametiauto kasutamise kulud kaetakse mittetulundusühingu Saarte Kalandus eelarve vahenditest, mis on rahastatud EMKF meetme 3.2 „Kohaliku algatusrühma toetus” toel.

(4) Ametiauto kasutamise kohta peetakse sõidupäevikut, milles näidatakse:

1) ametiautot kasutavate isikute ees- ja perekonnanimed;

2) ametiauto riikliku registreerimismärgi andmed;

3) ametiauto läbisõidumõõdiku alg- ja lõppnäit iga teenistus-, tööülesannete täitmisel tehtud sõidu korral;

4) kuupäev ja sõidu eesmärk tööülesannete täitmisel tehtud sõidu korral.

(5) Vastutav kasutaja peab tagama ametiauto tehnohoolduse vastavalt ettenähtud läbisõidu vahemikule, tagama tähtaegse tehnilise ülevaatuse läbimise ning vastavalt vajadusele korraldama ametiauto remondi.

(6) Ametiauto kasutajad on kohustatud enne väljasõitu veenduma sõiduki korrasolekus ning jälgima teel olles selle tehnoseisundit. Kõikidest ametiautoga seotud probleemidest tuleb teavitada vastutavat kasutajat.

(7) Ametiauto kasutajad on kohustatud:

1) kasutama ametiautot hoolikalt, heaperemehelikult ja säästlikult ning kooskõlas ametiauto kasutusse andmise eesmärgiga;

2) mitte andma ametiautot kolmandate isikute kasutusse, v.a. selleks õigustatud isikutele;

3) teavitama vastutavat kasutajat mõistliku aja jooksul ametiauto korrasolekuks vajalikest hooldus- ja remonditöödest;

4) viivitamatult informeerima vastutavat kasutajat ametiauto hävimisest, kaotsiminekust, olulisest kahjustumisest, valdus- või kasutusõiguse rikkumisest või piiramisest kolmandate isikute poolt ja võtma tarvitusele esmased abinõud edasiste kahjude ärahoidmiseks ja tagajärgede likvideerimiseks;

5) ametiauto osalise või täieliku hävimise korral kasutaja süül hüvitama ametiauto osalise või täieliku hävimisega seotud kulud, kui nimetatud kulud ei kuulu hüvitamisele kindlustuslepingu alusel;

6) Auto kasutaja on kohustatud tasuma kõik temale auto kasutamise ajal esitatud trahvinõuded (parkimistrahvid, liikluseeskirjade rikkumised vms).

7) Ametiauto kasutaja on kohustatud tutvuma ja järgima auto liising- ja kindlustuslepingutes sätestatud nõudeid, samuti tehnilises dokumentatsioonis sätestatud nõudmisi sõiduki kasutamise, kütuse ja muude sõiduki kasutamisega seotud vahendite osas. Vastutus nõuete täitmise eest on kasutajal.

**§ 3**. **Kululimiidid**

1)  Vajadusel kehtestatakse ametiauto kasutamisele kululimiidid ühingu juhatuse otsusega.

*Juhatuse 07. 10. 2016. a koosoleku otsusega nr 37 kehtestati aasta läbisõidu kilometraažiks 25 000 km.*

**§ 4. Tankimine**

(1) Ametiauto tankimine toimub kliendikaardi alusel.

(2) Erandkorras tekkinud vajadusel on lubatud ametiauto tankimine ka teistes tanklates sularaha eest, mille maksmist tõendav sularahatšekk esitatakse ühingu raamatupidamisele.

**§ 5. Ametiauto garažeerimine**

(1) Ametiautode garažeerimise kohaks on vastutava kasutaja elukoht, kuna ühingul puudub võimalus garažeerida ametiautot tegevusaadressi järgses kohas.

(2) Ametiautot võib garažeerida väljaspool vastutava kasutaja elukohta, kui see on seotud tööülesannete täitmisega. Materiaalset vastutust ametiauto säilimise ja korrasoleku eest kannab garažeerija.

(3) Sõitu garažeerimise kohast tööle ja tagasi loetakse ametisõiduks ja sellele ei laiene erisoodustuse arvestamise nõue.

**§ 6. Aruandlus**

(1) Kasutajatel on kohustus pidada sõidupäevikut.

(2) Sõidupäevik esitatakse eelneva kuu kohta iga järgneva kuu viiendaks kuupäevaks raamatupidajale ülevaatamiseks ja vastutavale kasutajale ning juhatuse liikmele viseerimiseks.

(3) Iga kuu viimase kuupäeva seisuga teeb vastutav kasutaja kokkuvõtte läbitud kilomeetrite ja tangitud kütuse kohta.

(4) Raamatupidamine kontrollib iga kvartali lõpu seisuga kütuse kulu ja kilomeetrite arvestuse õigsust.

(5) Ametiautot on vajadusel lubatud kasutada isikliku sõidu otstarbeks. Ametiauto kasutamisel isikliku sõidu otstarbeks näitab ametiauto kasutaja isikliku sõidu kilomeetrid sõidupäevikus.

(6) Isiklikus otstarbeks läbisõidetud kilomeetrite kohta esitab raamatupidaja arve järgneva kuu 10. kuupäeval, hinnaga 0,20 eurot ühe sõidukilomeetri kohta.

*Tööandja sõiduauto tasuta või soodushinnaga töö-, ameti- või teenistusülesannete või tööandja ettevõtlusega mitteseotud tegevuseks kasutada andmise erisoodustuse ülempiir on 256 eurot kuus iga sõiduauto kohta. Erisoodustuse suurus määratakse arvestuse alusel ehk nö sõidupäevikut kasutades. Arvestuse puudumise korral võetakse maksustamisel aluseks 256 eurot. Erisoodustuse hind ühe kilomeetri kohta on sõiduauto puhul vanusega üle viie aasta ja auto silindrite töömahuga kuni 2000 cm3 (kaasa arvatud) 20 senti ning muudel juhtudel 30 senti.*

(7) Iga kuu viimase kuupäeva seisuga esitab vastutav kasutaja andmed raamatupidajale arvete esitamiseks isiklike sõitude ja väljapoole teenusena tehtud sõitude kohta.

**§ 7.****Kindlustus**

 (1) Ametiauto nõuetekohase kindlustamise korraldab vastutav kasutaja. Kindlustuslepingutele ja poliisidele kirjutab alla juhatuse esimees.

 (2) Kasutaja on kohustatud ametiauto vastuvõtmisel tutvuma sõiduki kindlustustingimustega ning neid järgima. Vastutus kindlustustingimuste täitmise eest on kasutajal.

 (3) Avarii, sõiduki või selle osade kahjustumise või varguse korral on kasutaja koheselt kohustatud informeerima vastutavat kasutajat. Kindlustusjuhtumite käitlemisel on kindlustusjuhtumis osalenud kasutaja ise kohustatud vajalikud protseduurid läbi viima, teavitades sellest vastutavat kasutajat, kes informeerib juhatuse esimeest ja kuni liisinguperioodi lõpuni auto omaniku DNB Pank AS esindajat.

.

 (4) Juhul, kui kindlustusjuhtum leidis aset tööülesannete täitmisel, katab kindlustuslepingutest tuleneva omavastutuse summa ühing.

 (5) Juhul, kui kindlustusjuhtum leidis aset isiklikke sõite tehes, katab kindlustuslepingutest tuleneva omavastutuse summa kasutaja.

**§ 8. Isikliku sõiduauto ametisõitudeks kasutamise kulude hüvitamise tingimused**

(1) Töötajale makstakse hüvitist tema isiklikus omandis oleva või kasutusõiguse alusel kasutatava sõiduauto kasutamisel tööülesannete täitmiseks.

(2) Isikliku sõiduauto ametisõitudeks kasutamise kulude hüvitise (edaspidi hüvitis) maksmine võib toimuda ainult eelarves sõiduautode ülalpidamiseks ettenähtud vahendite piires.

(3) Hüvitise maksmise aluseks on isikliku sõiduauto ametisõitudeks kasutamise kulude hüvitamise avaldus koos kulude hüvitamise aruandega, milles on ära näidatud:

1) sõiduauto omanik või kasutusõiguse alusel kasutaja isiku ees-ja perekonnanimi;

2) auto mark ja riikliku registreerimismärgi andmed (koopia registreerimistunnistusest);

3) sõidu kuupäev, marsruut ja eesmärk iga sõidukorra puhul;

4) sõiduauto läbisõidumõõdiku alg-ja lõppnäit iga sõidukorra puhul. Isikliku sõiduauto kasutamist ametisõitudeks hüvitatakse 0,30 euro ulatuses ühe sõidukilomeetri kohta ja mitte üle seaduses kehtestatud määra 335,- eurot kalendrikuus.

(4) Sõidukulu aruanne koos juhatuse liikme korraldusega esitatakse hiljemalt järgneva kuu viiendaks kuupäevaks raamatupidajale.